text: Det vælter ind med tilskuere til speedway i Esbjerg
  16 juli 2014 kl. 09.51
  Der er meget stor interesse for speedway i Esbjerg i år. Tilskuertallet er næsten dobbelt så højt som sidste år.
  Tilskuertallet på Granly Speedway Arena ved Esbjerg har i gennemsnit været 3200 pr. match i denne sæson. Sidste sæson var tallet 1900.
  - Det er tal, som vi er meget, meget stolte over, og vi er ydmyge omkring, at vi fortsat skal levere gode oplevelser, så de mange tilskuere syntes, at det er sjovt at gå til speedway herude, siger Lars Guldager Dyhr, pressechef i Esbjerg Motorsport.
  - Det er vildt, at vi allerede har haft næsten lige så mange på tilskuerpladserne som i hele sidste sæson, siger han.
  Efter sommerpausen skal klubben køre mod Slangerup, Holstebro og Region Varde.
  